  Виталий Пронин Комсомольск-на-Амуреысь Ю. Гагарин нимо авиационный заводысь ужасьёс.Россиысь но кунгож сьӧрысь 1000-лэсь ятыр егит инженеръёс вуизы шаерамы. Толон «Чекерил» комплексын «Вуоноысь инженеръёс» форум сӥё-дано усьтӥськиз. «Калашников», «Росэнерго», «Росэлектрон», АО «РСК «МиГ» - кыӵе но предприятиослэн куншетъёссы уг вӧлъясько егитъёслэн киосазы. Шаерамы, Россиысь сяна, вуизы Казахстанысь, Узбекистанысь, Иранысь, Швейцариысь но мукет кунъёсысь егит инженеръёс. Тросэз соос ӟуч сямен верасько, та ужрадын выль тодон-валанъёс басьтыны малпало. Егитъёс ваньзы сямен уло палаткаосын, ӝытъёсы чай юон висказы асьсэ шуг-секытъёссы сярысь кенешо, вормонъёсынызы но ушъясько. Форумез сӥё-дано усьтон ужрадэ вуылӥз Удмуртилэн Тӧроез Александр Соловьев. Ӧз чида со палаткаос дортӥ ортчытэк. Тольяттиысь «Автоваз», Набережные Челныысь «КамАЗ», Комсомольск-на-Амуреысь Ю. Гагарин нимо авиационный завод… Ваньмыныз егитъёсын Александр Васильевич ӟечъяськиз. - Ми пыр-поч дасяським тамында быгатӥсь усто егитъёсты дорамы пумитаны. Малпасько, форумын тӥ пӧртэм ужпумъёсты ӝутоды но выль проектъёс бордын малпаськоды, - вераз Александр Соловьев. - Инженеръёслэн форумзы Удмуртиын юнме уг ортчы. Удмуртия Россиын гинэ ӧвӧл, кунгож сьӧрын но аслаз дано конструкторъёсыныз тодмо - 60 арлэсь тросгес «Ижмаш» заводын ужаз Михаил Калашников. 1860-тӥ арын Иж тымет дурын пуктэмын вал корт лэсьтонъя завод, со бордысь кылдӥз пыӵал лэсьтонъя завод. Али 90 процентсэ ож тӥрлыкез ми дорын лэсьто, со сяна, шаерамы ракетаосты потто, андан ӵыжато. Со сяна, егит инженеръёслы ӟечкылан телеграмма ыстӥзы Россилэн Президентэз Владимир Путин, Правительстволэн Тӧроез Дмитрий Медведев но мукетъёсыз. Туспуктӥз А. Горбунов Теги: Егитъёс  